Klas van 1961
Die matriekklas van 1961 aan Rooidakskool Boshof het die naweek van 29 April tot 1 Mei 2011 reünie gehou.
Op die foto is van links, voor:
Elize van den Berg (Badenhorst), Rhona Coetzer (Prinsloo), Connie Jacobs (Coetzee), Nelie van Buuren (de Waal), Marie Beukes (Otto) en Adolf Bosman.
Middel: Elize van Greunen (du Toit), Marie Louise Wilson (du Toit), Doreen du Plessis, Gwen Meeser (Rawlins) en Alida de Wet (Geel).
Agter: Pieter du Plessis, Hennie Vermaak, Maria van Jaarsveld (van den Berg), Danie Groenewald, Japie de Villiers, Johan Pretorius, Hercules Erasmus en Sakkie Grobbelaar.
Marie Beukes (Otto) skryf soos volg oor die naweek:
Vir jare al het ons met groot afwagting uitgesien na ons Matriekreünie. Opwindend was dit voorwaar om op 30 April by die skool te ontmoet.
Nelie, Gwen, Alida en Connie het saam met my in sub A by Juffrou Linie Serfontein begin. Met die jare het sommige gegaan en ander het gekom.
Op 'n heerlike herfsoggend drink ons saam met mnr. Danie Nieuwenhuizen tee. Hy vertel met trots van die huidige skool. Oor elkeen wat gekom het, is ek so bly. Al die breë glimlagte getuig van ongekende vreugde.
Ons vertrek per bus op 'n rit deur die dorp. Die stemming is gemoedelik en vir almal word gewys waar ons dorpsmeises gebly het. Behalwe Dirk, was omtrent al die seuns destyds in die koshuis.
By Mocha Java gee Nelie vir ons boeke en penne. Sy het baie moeite gedoen om 'n boek saam te stel met ons foto’s en lewensverhale. Almal kuier lekker saam.
Ons geniet aandete by die Boshof Lodge. Gesprekke word af en toe onderbreek deur 'n luide geskater en hoe later hoe kwater.
Sondagoggend woon ons as 'n groep die erediens, wat deur Danie Groenewald (hoofseun) gelei word, by. My gedagtes gaan ver terug na my Sondagskooldae en hoe ons later in hierdie kerk lidmate geword het. Na die diens gaan wys ek vir Adolf my ouers se grafte.. God is Liefde…
By Niël en Alida drink ons tee. Te gou het die naweek tot 'n einde gekom. Ons is hartseer om afskeid te neem… elkeen moet nou weer terug na sy eie wêreld, maar ons ou kennisse sal mekaar nie vergeet nie.
Dankie aan almal wat gekom het. Dankie aan julle wat gehelp het om ander op te spoor. Dankie aan Doreen, Danie, Nelie, Alida en Sakkie vir jul aandeel.
Ek dink met deernis aan elkeen van my klasmaats… ook aan hulle wat nie meer met ons is nie. Vir ander miskien net nog 'n matriekklas, maar vir my 'n spesiale groep mense – 1961 Matrieks!
Marie Beukes (Otto).
Terug na Rooidak